Rita Jacks - Summer Jacks | Search People Directory | Intelius
People Lookup by Name - Rita Jacks - Summer Jacks
Jacks, Rita — Jacks, Summer Dawie Roodt: ANC sál Tito se planne ontspoor | Netwerk24
Deur William Horne 27 Februarie 2020 10:57
Dawie Roodt, hoofekonoom van die Efficient Group, praat Woensdag by die Vryemarkstigting in Johannesburg. Foto: William Horne
Vir Dawie Roodt, hoofekonoom van Efficient Group, is dit doodeenvoudig: Solank die staat aanhou buitensporig geld leen teen ’n “rampspoedige” koers, sal belasting móét styg – dis net ’n kwessie van tyd.
Roodt waarsku dat Suid-Afrikaners huiwerig moet wees met hul feesvieringe oor die aankondiging in die begrotingsrede dat persoonlike inkomstebelasting nie gaan styg nie, en dat daar inderwaarheid “belastingverligting” vanjaar ter sprake is.
Hy het Woensdagaand by die Vryemarkstigting in Johannesburg sy ontleding gegee van wat hy ’n “aaklige” begrotingsrede in ’n “aaklige” tyd noem.
Roodt sê Tito Mboweni, minister van finansies, se verrassing Woensdag dat belasting nie gaan styg nie, sal deur twee faktore gekniehalter word; die ANC sal nie toelaat dat staatsbesteding dan dienooreenkomstig besnoei word nie, en staatskuld gaan aanhou groei.
“Almal is baie bly dat daar vanjaar nie hoër belasting is nie, maar staatsbesteding neem steeds toe,” sê Roodt.
Mboweni se plan om die staatskas te ondersteun is dus veral gemik op kostebesparings deurdat hy die staat se salarisrekening met sowat R160 miljard wil sny, maar selfs al ís dit moontlik, wat Roodt betwyfel, gaan staatsbesteding steeds op ’n jaargrondslag aanhou toeneem.
“Die begrotingstekort is 6,8% van die bruto binnelandse produk (BBP). Dit is baie groot, mense.
“As jy nie nou hoër belasting betaal nie, maar die staat hou aan meer en meer bestee en leen, gaan jy doodeenvoudig in die toekoms hoër belasting moet betaal.
“Die blikkie is net in die pad af geskop,” sê Roodt.
Hy sê egter geen van Mboweni se broodnodige kostebesparings sal in werklikheid deurgevoer kan word nie, en dit sal verder die tydlyn versnel na hoër belasting vir die “twee miljoen mense wat die oorhoofse meerderheid van persoonlike inkomstebelasting betaal”.
“Die ANC is nie meer ’n ideologiese organisasie nie, dit is bloot ’n organisasie wat bestaan om van die staat af te leef. Dus sál hy in sy eie belang optree en Mboweni se besnoeiings blokkeer, want dit is juis dié geld waarvan die ANC leef.”
Die ANC is nie meer ’n ideologiese organisasie nie, dit is bloot ’n organisasie wat bestaan om van die staat af te leef.
Weens hierdie modus operandi van die ANC het die “hele ekonomie nou totaal verslaaf en afhanklik geraak van staatsgeld”.
Dié krane kan dus nie toegemaak word nie, en dis die belastingbetaler wat die prys van hierdie rampspoedige verslawing sal betaal.
Roodt hoop pres. Cyril Ramaphosa “kry ’n ruggraat” en ondersteun vir Mboweni wat manalleen staan, maar hy is nie optimisties daaroor nie.
Dit beteken die staatskas gaan aanhou kwyn en die tyd raak op.
“Staatskuld is besig om heeltemal handuit te ruk,” sê Roodt.
Daarbenewens gaan die staat waarskynlik sy belastingteiken nog verder mis as wat Mboweni verwag. Waar die staat verwag hy sowat R64 miljard te min gaan invorder wanneer die 2019-’20-boekjaar op 31 Maart tot ’n einde kom, reken Roodt dit gaan waarskynlik meer in die omgewing van R80 miljard wees.
“Ons gáán deur Moody’s afgegradeer word.”
Meer oor: Dawie Roodt | Sondebelasting | Belasting | Begrotingsrede | Begroting2020 | Taks | Ekonomie